ความสมบูรณ์ ที่ถูกขัดจังหวะของ ELON MUSK
รู้ไหมว่า.. อีลอน มัสก์ เจ้าของบริษัทนวัตกรรมระดับโลก เช่น รถไฟฟ้า Tesla และจรวด SpaceX ได้รับเงินเดือนเท่าไร  หลายคนอาจประหลาดใจ แต่สิ่งที่เกิดขึ้นจริงก็คือ เขาได้เงินเดือน ผลตอบแทน โบนัสรวมกันเป็นมูลค่า 0 บาท..
24 มี.ค. 2563

ความสมบูรณ์ ที่ถูกขัดจังหวะของ ELON MUSK /โดย ลงทุนแมน
รู้ไหมว่า.. อีลอน มัสก์ เจ้าของบริษัทนวัตกรรมระดับโลก
เช่น รถไฟฟ้า Tesla และจรวด SpaceX ได้รับเงินเดือนเท่าไร
หลายคนอาจประหลาดใจ แต่สิ่งที่เกิดขึ้นจริงก็คือ
เขาได้เงินเดือน ผลตอบแทน โบนัสรวมกันเป็นมูลค่า 0 บาท..
เรื่องนี้เป็นสิ่งที่อีลอน มัสก์ตั้งใจ เนื่องจากเขาได้ทำสัญญาพิชิตภารกิจกับบริษัท Tesla เอาไว้
ภารกิจนี้ก็คือ การพาบริษัท Tesla ให้กลายเป็นบริษัทที่มีมูลค่า 21.23 ล้านล้านบาท
รวมถึงสร้างผลประกอบการให้เป็นไปตามเป้าหมายภายในระยะเวลา 10 ปี
หากทำได้สำเร็จ อีลอน มัสก์ก็มีโอกาสกลายเป็น 1 ใน 10 มหาเศรษฐีรวยสุดในโลก
แล้วภารกิจของอีลอน มัสก์กับ Tesla
มีหน้าตาเป็นอย่างไร?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ปี 2018 บริษัท Tesla ได้ประกาศเงื่อนไขการจ่ายผลตอบแทนให้กับอีลอน มัสก์ตามผลงานที่ทำได้
ตามผลงานในทีนี้หมายความว่า.. 
หากอีลอน มัสก์ไม่สามารถทำได้ตามเป้าหมาย
เขาก็จะไม่ได้รับค่าตอบแทนใดๆ แม้แต่บาทเดียว
สำหรับสิ่งที่อีลอน มัสก์ต้องทำแบ่งออกเป็น 3 ภารกิจนั่นก็คือ
1. มูลค่าบริษัท
2. รายได้
3. กำไร (ก่อนดอกเบี้ย ภาษี และค่าเสื่อมราคา หรือ EBITDA)
สำหรับมูลค่าบริษัทจะถูกแบ่งออกเป็น 12 ขั้น
ในขณะที่ ผลประกอบการจะถูกแบ่งออกเป็น 2 ส่วน 
รายได้ทั้งหมด 8 ขั้น
และ EBITDA ทั้งหมด 8 ขั้น
รวม 16 ขั้น
ซึ่งส่วนนี้หากอีลอน มัสก์ทำได้ 12 ขั้นจาก 16 ขั้นจะถือว่าสำเร็จ
ยกตัวอย่างให้เห็นภาพ เช่น
ขั้นที่ 1 บริษัท Tesla ต้องมีมูลค่าบริษัท 3.3 ล้านล้านบาท
ต้องมีรายได้ 6.5 แสนล้านบาท หรือ EBITDA 4.9 หมื่นล้านบาท
ในขณะที่ขั้น 12 ที่เป็นขั้นสุดท้าย
บริษัท Tesla ต้องมีมูลค่าบริษัท 21.2 ล้านล้านบาท
หากผ่านทั้งหมด 12 ขั้น อีลอน มัสก์ก็จะได้รับผลตอบแทนเป็นหุ้นบริษัท Tesla ขั้นละ 1% รวมทั้งหมด 12% คิดเป็นผลตอบแทนมูลค่ารวม 2.5 ล้านล้านบาท
ถึงตรงนี้ หลายคนคงอยากรู้แล้วว่าอีลอน มัสก์
พา Tesla ผ่านไปแล้วกี่ขั้นหลังเริ่มทำภารกิจมาแล้ว 2 ปี?
คำตอบก็คือ ยังไม่ผ่านเลยสักขั้น..
อีกความหมายหนึ่งก็คือ อีลอน มัสก์ 
ยังไม่ได้เงินเดือน และผลตอบแทนมาแล้ว 2 ปี
อย่างไรก็ตาม ต้นปีที่ผ่านมาก็ดูเหมือนว่าทุกอย่างจะเป็นใจให้ Tesla เพราะบริษัทประกาศผลประกอบการโตระเบิด สามารถส่งมอบรถยนต์ได้ 367,500 คัน คิดเป็น 141 เท่าใน 7 ปี
มากไปกว่านั้น การเปิดตัวโรงงานในประเทศจีนก็ประสบความสำเร็จไปได้ด้วยดี 
ซึ่งก็ทำให้หลายคนคาดการณ์ว่าต่อจากนี้ อีลอน มัสก์จะสามารถบรรลุภารกิจนี้ได้
แต่..
โรคระบาด COVID-19 ก็ได้เล่นงาน Tesla เข้าเต็มประตู
การระบาดของ COVID-19 ทำให้โรงงาน Tesla
ที่เพิ่งเปิดตัวในประเทศจีนต้องปิดตัว และชะลอการผลิต
ซ้ำร้ายเมื่อโรคระบาดแพร่หนักในสหรัฐอเมริกา 
โรงงาน Tesla ที่สหรัฐอเมริกาก็ได้รับผลกระทบซ้ำไปอีกระลอก
ทั้งหมดนี้ส่งผลให้ Tesla มีความเสี่ยงที่จะผลิตรถยนต์ไม่ทันต่อการส่งมอบ
ซึ่งจะกระทบไปยังผลประกอบการบริษัทและลามไปถึงมูลค่าหุ้นของบริษัทที่จะถูกเทขาย
จากความผิดหวังของนักลงทุน
ต้นปี 2020 หลังความสำเร็จจากการเปิดตัวโรงงานในประเทศจีน
มูลค่าบริษัท Tesla ขึ้นไปทำจุดสูงสุดในประวัติศาสตร์ที่ 5.3 ล้านล้านบาท
ซึ่งถือว่าเลยภารกิจขั้นที่ 1 ไปแล้ว แต่น่าเสียดายว่าตัวเลขนี้ต้องวัดผลงานกันที่สิ้นปี
โดยมีเงื่อนไขคือ มูลค่าบริษัทต้องอยู่ในระดับขั้นบันไดเป็นระยะเวลาไม่ต่ำกว่า 6 เดือน
ซึ่งการระบาดหนักของ COVID-19 ทำให้มูลค่าดังกล่าวเหลือเพียง 2.4 ล้านล้านบาท 
คิดเป็นการตกลงถึง 55% ภายใน 2 เดือน
ซึ่งจะทำให้มัสก์ยังไม่ผ่านภารกิจขั้นที่ 1..
เรื่องนี้ทำให้เราได้เรียนรู้ว่า
ถึงแม้เราจะบริหารจัดการให้ทุกอย่างเป็นไปตามแผนได้เหมือน อีลอน มัสก์
แต่สุดท้ายก็อาจมีบางอย่างเข้ามาทำให้เราผิดแผน เช่นกรณี COVID-19
โลกนี้ไม่มีอะไรแน่นอน
แม้ว่าเราจะเป็นคนที่เป๊ะที่สุด วางแผนได้สมบูรณ์แบบที่สุด
แต่มันก็อาจมีอะไร มาทำให้ล้มในระหว่างทางได้อยู่ดี
อย่างไรก็ตาม สำหรับ อีลอน มัสก์ แล้ว
เขาคงไม่กลัวอะไร แม้แต่โรคระบาด
สิ่งที่เขาทำก็คงจะเป็น การเดินหน้าแก้ปัญหา รับมือกับสิ่งที่เกิดขึ้น
และดูจากเงื่อนไขการจ่ายผลตอบแทนของเขาแล้ว
ก็รับรู้ได้ว่า เขาจะทำทุกอย่างเพื่อให้บริษัทดำเนินต่อไปได้ตามแผน
“If Tesla & SpaceX go bankrupt, so will I.”
หาก Tesla และ SpaceX ล้มละลาย ผมก็จะล้มละลายตามไปด้วย - อีลอน มัสก์
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-